Fokus op handel, nie plundery, vra parlement(Foto: Twitter) Die parlementêre komitee oor handel en nywerheid het die aanvalle op buitelandse vragmotorbestuurders en voertuie skerp veroordeel en sê Suid-Afrikaners moet die ekonomie eerder ontwikkel deur handel met die streek en die vasteland te bevorder. “Dít is nie net ŉ misdaad teen vragmotorbestuurders nie, maar ook teen die ekonomie en op ŉ tydstip wat vinniger en groter groei nodig is. Dit is belangrik dat wetstoepassers die oortreders opspoor en ŉ einde maak aan dié skurkagtige gedrag,” het Mandla Rayi, voorsitter van die parlement se verkose komitee oor handel en nywerheid, ekonomiese ontwikkeling, kleinsakeontwikkeling, toerisme, indiensneming en arbeid, gesê. Bykans 200 mense is die afgelope paar dae in hegtenis geneem in verband met die plundering van winkels, waarvan sommige aan buitelanders behoort. “Die uitwerking op die ekonomie, veral op klein- en mediumsakeondernemings, is enorm. Die misdadigheid beïnvloed werkskepping negatief en moet uitgeroei word. Suid-Afrikaners is nog altyd trots op die land se regsorde,” het Rayi gesê. Tientalle vragmotors is die afgelope paar weke geteiken, en die bestuurders, heel dikwels buitelanders, aangeval. Rayi het gesê aanvalle wat deur xenofobie aangevuur word, mag nie geduld word nie. ‘n Sakeman van Germiston in Gauteng red wat te redde is nadat misdadigers sy winkel geplunder het. (Foto: Themba Hadebe/AP) In die jongste voorval is ŉ vragmotor vanoggend op die N1 naby Worcester in die Wes-Kaap met ŉ petrolbom bestook. Die bestuurder is met ŉ wapen uit die vragmotor gedwing, waarna die voertuig aan die brand gesteek is. “Die bevordering van handel in die streek en met die res van die vasteland om die ekonomie te laat groei, moet nou die fokus wees. Klein- en mediumsakeondernemings behoort die middelpunt van dié pogings te vorm deur handel tussen streke, provinsies en buurlande. Die brand van vragmotors is onaanvaarbaar,” het Rayi gesê. ‘n Vragmotor in ligte laaie nadat dit Woensdagoggend op die N1 in die rigting van Worcester aan die brand gesteek is. Die Gautengse premier, David Makhura, het die plundering en geweld wat op buitelanders gemik is, veroordeel en die polisie gevra om diegene wat winkels stroop, vas te vat. Van die winkels wat deurgeloop het, behoort aan Suid-Afrikaners. Pres. Cyril Ramaphosa het gewaarsku teen die wetteloosheid en sê aanvalle op buitelanders en hulle winkels is “onaanvaarbaar” en moet “dadelik stop”. Terwyl die parlement vra dat handel met die streek versterk word, moet Suid-Afrika intussen ook vure doodslaan met sy bure wat al hoe meer hulle misnoeë met die situasie in Suid-Afrika te kenne gee. Nigerië se president, Muhammadu Buhari, het reeds sy minister van buitelandse sake opdrag gegee om Suid-Afrika se hoë kommissaris in Nigerië te ontbied om ŉ verduideliking te kry oor die situasie hier. Min. Geoffrey Onyeama is beveel om Nigerië se ongelukkigheid rakende die behandeling van sy burgers in Suid-Afrika weer te gee, asook om die versekering te kry dat hulle lewe en eiendom veilig is. Buhari, leier van dié Wes-Afrika-land, sê hy het met kommer kennis geneem van die aanvalle op Nigeriese burgers en eiendomme in Suid-Afrika sedert Augustus. Maandag het die Zimbabwiese Oorgrensvervoervereniging (ZCBTA) gedreig om alle oorgrensvervoer deur Suid-Afrika op te skort as die aanvalle op buitelandse vragmotorbestuurders voortduur. Die vereniging het ook gedreig om alle Suid-Afrikaans geregistreerde vragmotors, busse en vlugte te verhoed om enige Afrikagrens oor te steek as die aanvalle op buitelanders voortgesit word.